Thomas een van Jesus se dissipels het ook die probleem gehad. Hy was aanvanklik nie by gewees toe Jesus aan Sy dissipels verskyn het nie. Toe die dissipels vir hom sê dat Jesus aan hulle verskyn het, wou hy hulle nie glo nie.
In Johannes 20 vers 25(b) sê Thomas die volgende:
"As ek nie die merke van die spykers in Sy hande sien en my vinger in die merke van die spykers steek en my hand in sy sy steek nie, sal ek nooit glo nie"
Ag dae later verskyn Jesus weer aan die dissipels en Hy sê toe vir Thomas in vers 27: "Bring jou vinger hier en kyk na My hande; en bring jou hand en steek hom in My sy; en moenie langer ongelowig wees nie, maar wees gelowig"Nou ons almal is baiekeer so, dat ons eers wil sien en dan wil glo – want dit is net baie makliker natuurlik. Maar geloof werk nie so nie.
Baiekeer ook in besigheid is dit asof daar 'n misbank oor ons sak as gevolg van omstandighede, dit gaan nie goed met besigheid nie, die geld kom nie in nie en ewe skielik wonder ons of God daar is, want ons ervaar dat Hy afwesig is.
Weet verseker Hy is daar, die misbank van omstandighede het Hom vir jou vir 'n wyle kom wegsteek.
Mag julle hierdie week goeie besigheid doen – al gaan dit partykeer sleg weet Hy is daar, al sien julle Hom momenteel nie. Die besigheidsmense met wie ek te doen kry is mense met geloof – want hulle moet meeste van die tyd besluite in geloof neem en glo dat hulle besluite gaan uitwerk.